CELEX: 32013R0150
Language: ro
Date: 2012-12-19 00:00:00
Title: Regulamentul delegat (UE) nr. 150/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții în ceea ce privește standarde tehnice de reglementare în care se precizează detaliile cererii de înregistrare ca registru central de tranzacții  Text cu relevanță pentru SEE

23.2.2013   
            
            
               RO
            
            
               Jurnalul Oficial al Uniunii Europene
            
            
               L 52/25
            
         REGULAMENTUL DELEGAT (UE) NR. 150/2013 AL COMISIEI
   din 19 decembrie 2012
   de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții în ceea ce privește standarde tehnice de reglementare în care se precizează detaliile cererii de înregistrare ca registru central de tranzacții
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere avizul Băncii Centrale Europene (1),
   având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (2), în special articolul 56 alineatul (3),
   întrucât:
   
               (1)
            
            
               Ar trebui prevăzute norme de precizare a informațiilor care trebuie furnizate Autorității europene pentru valori mobiliare și piețe (AEVMP) ca parte a cererii de înregistrare ca registru central de tranzacții.
            
         
               (2)
            
            
               Orice persoană care depune o cerere de înregistrare ca registru central de tranzacții ar trebui să furnizeze informații privind structurile sale de control și independența organismelor sale de conducere, pentru a permite AEVMP să evalueze dacă structura de guvernanță corporativă asigură independența registrului central de tranzacții și dacă structura respectivă și procedurile de raportare sunt adecvate.
            
         
               (3)
            
            
               AEVMP, instituită prin Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe) (3) este responsabilă pentru înregistrarea și supravegherea registrelor centrale de tranzacții în conformitate cu titlul VI din Regulamentul (UE) nr. 648/2012. Pentru a permite AEVMP să evalueze buna reputație, experiența și abilitățile conducerii superioare a potențialului registru central de tranzacții, o persoană care solicită înregistrarea ca registru central de tranzacții ar trebui să furnizeze informațiile relevante pentru efectuarea unei astfel de evaluări.
            
         
               (4)
            
            
               Registrul central de tranzacții care solicită înregistrarea ar trebui să furnizeze AEVMP informații prin care să demonstreze că dispune de resursele financiare necesare pentru îndeplinirea funcțiilor sale în mod permanent, precum și de măsuri adecvate de asigurare a continuității activității.
            
         
               (5)
            
            
               Deși atunci când un registru central de tranzacții funcționează prin intermediul unor sucursale acestea nu sunt persoane juridice separate, trebuie furnizate informații separate referitoare la acestea, pentru a permite AEVMP să identifice în mod clar poziția sucursalelor în cadrul structurii organizatorice a registrului central de tranzacții, să evalueze adecvarea din punct de vedere profesional și moral a conducerii superioare a sucursalelor și să evalueze dacă mecanismele de control, conformitatea și alte funcții existente sunt considerate solide și suficiente pentru identificarea, evaluarea și gestionarea într-o manieră adecvată a riscurilor sucursalei.
            
         
               (6)
            
            
               Este important ca solicitanții să furnizeze AEVMP informații privind serviciile auxiliare sau alte linii de activitate pe care le oferă registrul central de tranzacții în afara activității sale principale de raportare a instrumentelor financiare derivate, în special în ceea ce privește activitatea principală de raportare regulamentară.
            
         
               (7)
            
            
               Pentru ca AEVMP să evalueze continuitatea și funcționarea în bune condiții a sistemelor tehnologice ale unui registru central de tranzacții care solicită înregistrarea, solicitantul în cauză ar trebui să furnizeze AEVMP descrieri ale sistemelor tehnologice relevante și ale modului în care sunt administrate acestea. Solicitantul ar trebui, de asemenea, să descrie orice acord de externalizare relevant pentru serviciile sale.
            
         
               (8)
            
            
               Comisioanele aferente serviciilor prestate de registrele centrale de tranzacții reprezintă informații importante pentru a le permite participanților la piață să facă alegeri informate și, prin urmare, ar trebui să facă parte din cererea de înregistrare ca registru central de tranzacții.
            
         
               (9)
            
            
               Având în vedere faptul că participanții la piață și autoritățile de reglementare se bazează pe date menținute de registrele centrale de tranzacții, cerințele operaționale și referitoare la ținerea evidențelor stricte ar trebui să fie clar identificabile în cererea de înregistrare a unui registru central de tranzacții.
            
         
               (10)
            
            
               Modelele de gestionare a riscurilor aferente serviciilor prestate de un registru central de tranzacții sunt un element necesar al cererii de înregistrare a acestuia, destinate să le permită participanților la piață să facă alegeri informate.
            
         
               (11)
            
            
               Pentru asigurarea accesului deplin la un registru central de tranzacții, prestatorii de servicii terți primesc acces nediscriminatoriu la informațiile menținute de registrul central de tranzacții, cu condiția ca entitatea care furnizează datele și contrapărțile relevante să își fi exprimat acordul în acest sens. Prin urmare, un registru central de tranzacții care depune o cerere ar trebui să furnizeze AEVMP informații privind politicile și procedurile sale de acces.
            
         
               (12)
            
            
               Pentru a-și îndeplini cu eficacitate sarcinile legate de autorizare, AEVMP ar trebui să primească toate informațiile de la registrele centrale de tranzacții, de la terții conecși și de la terții cărora registrele centrale de tranzacții le-au subcontractat funcții și activități operaționale. Astfel de informații sunt necesare pentru evaluarea sau pentru finalizarea evaluării cererii de înregistrare și a documentației aferente.
            
         
               (13)
            
            
               Prezentul regulament se bazează pe proiectul de standarde tehnice de reglementare transmis Comisiei de AEVMP.
            
         
               (14)
            
            
               În conformitate cu articolul 10 din Regulamentul (UE) nr. 1095/2010, AEVMP a efectuat consultări publice deschise cu privire la proiectele de standarde tehnice de reglementare, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor înființat în conformitate cu articolul 37 din regulamentul menționat,
            
         ADOPTĂ PREZENTUL REGULAMENT:
   CAPITOLUL 1
   
      ÎNREGISTRAREA
   
   
      SECȚIUNEA 1
   
   
      
         Generalități
      
   
   Articolul 1
   Identificare, statut juridic și clasa de instrumente financiare derivate
   (1)   O cerere de înregistrare ca registru central de tranzacții identifică solicitantul și activitățile pe care acesta intenționează să le desfășoare și care necesită înregistrarea acestuia ca registru central de tranzacții.
   (2)   Cererea de înregistrare ca registru central de tranzacții conține în special următoarele informații:
   
               (a)
            
            
               denumirea și adresa oficială din Uniune ale solicitantului;
            
         
               (b)
            
            
               un extras din registrul comerțului sau din registrul instanței pertinent sau o altă formă de atestare a locului constituirii și a obiectului de activitate al solicitantului, valabil la data depunerii cererii;
            
         
               (c)
            
            
               informații privind clasele de instrumente financiare derivate pentru care solicitantul dorește să fie înregistrat;
            
         
               (d)
            
            
               statutul și, dacă este cazul, alte documente statutare în care se menționează că solicitantul urmează să presteze servicii de registru central de tranzacții;
            
         
               (e)
            
            
               procesul-verbal al ședinței în care consiliul de administrație a aprobat solicitarea;
            
         
               (f)
            
            
               numele și datele de contact ale persoanei ori ale persoanelor responsabile cu conformitatea sau ale oricărui alt membru al personalului implicat în evaluarea conformității pentru solicitant;
            
         
               (g)
            
            
               programul operațiunilor, inclusiv indicarea amplasării principalelor activități comerciale;
            
         
               (h)
            
            
               identificarea oricăror filiale și, dacă este cazul, a structurii de grup;
            
         
               (i)
            
            
               orice serviciu pe care solicitantul intenționează să îl presteze în afară de funcția de registru central de tranzacții;
            
         
               (j)
            
            
               orice informații privind orice proceduri pendinte de natură judiciară, administrativă, de arbitrare sau de alt tip de soluționare a unui litigiu, indiferent de tipul acestora, la care poate fi parte solicitantul, în special în chestiuni legate de impozite și insolvență și care pot antrena costuri financiare sau legate de reputație semnificative sau orice proceduri încheiate care pot avea un impact semnificativ asupra cheltuielilor registrului central de tranzacții.
            
         (3)   Solicitanții trebuie să trimită, de asemenea, AEVMP, la cererea acesteia, informații suplimentare în cursul examinării cererii de înregistrare, în cazul în care astfel de informații sunt necesare pentru a evalua capacitatea solicitantului de a respecta cerințele prevăzute la articolele 56-59 din Regulamentul (UE) nr. 648/2012 și pentru ca AEVMP să interpreteze și să analizeze în mod corespunzător documentația care a fost sau urmează să fie depusă.
   (4)   În cazul în care un solicitant consideră că o cerință din prezentul regulament nu i se aplică, acesta precizează în mod clar cerința în cauză în cererea sa și prezintă motivele pentru care cerința în cauză nu i se aplică.
   Articolul 2
   Politici și proceduri
   În cazul în care trebuie furnizate informații privind politicile și procedurile, solicitantul se asigură că politicile sau procedurile conțin sau sunt însoțite de toate elementele următoare:
   
               (a)
            
            
               indicarea persoanei responsabile cu aprobarea și menținerea politicilor și a procedurilor;
            
         
               (b)
            
            
               descrierea modului în care se va asigura și monitoriza conformitatea cu politicile și procedurile și indicarea persoanei responsabile în acest sens;
            
         
               (c)
            
            
               descrierea măsurilor de adoptat în cazul unei încălcări a politicilor și a procedurilor;
            
         
               (d)
            
            
               indicarea procedurii pentru raportarea către AEVMP a oricărei încălcări semnificative a unei politici sau a unei proceduri care ar putea avea ca rezultat nerespectarea condițiilor în care a fost acordată înregistrarea inițială.
            
         
      SECȚIUNEA 2
   
   
      
         Structura de proprietate
      
   
   Articolul 3
   Deținătorii registrului central de tranzacții
   (1)   O cerere de înregistrare ca registru central de tranzacții conține:
   
               (a)
            
            
               o listă cu numele fiecărei persoane sau entități care deține direct sau indirect 5 % sau mai mult din capitalul sau din drepturile de vot ale solicitantului sau ale cărei participații îi permit acesteia să exercite o influență semnificativă asupra gestionării solicitantului;
            
         
               (b)
            
            
               o listă a tuturor întreprinderilor în care o persoană vizată la litera (a) deține cel puțin 5 % din capital sau din drepturile de vot sau asupra gestionării cărora persoana respectivă exercită o influență semnificativă.
            
         (2)   În cazul în care solicitantul are o întreprindere-mamă, acesta:
   
               (a)
            
            
               precizează adresa oficială a acesteia;
            
         
               (b)
            
            
               precizează dacă întreprinderea-mamă este autorizată sau înregistrată și supusă supravegherii și, într-o astfel de situație, menționează orice număr de referință și denumirea autorității de supraveghere de resort.
            
         Articolul 4
   Diagrama structurii de proprietate
   (1)   Cererea de înregistrare ca registru central de tranzacții conține o diagramă cu legăturile de proprietate dintre întreprinderea-mamă, filiale și orice alte entități sau sucursale conexe.
   (2)   Întreprinderile incluse în diagrama menționată la alineatul (1) sunt identificate prin denumire completă, forma juridică și adresa oficială.
   
      SECȚIUNEA 3
   
   
      
         Structura organizatorică, guvernanță și conformitate
      
   
   Articolul 5
   Organigrama
   (1)   Cererea de înregistrare ca registru central de tranzacții conține o organigramă în care se detaliază structura organizatorică a solicitantului, inclusiv cea a oricăror servicii auxiliare.
   (2)   Organigrama include informații privind identitatea persoanei responsabile pentru fiecare rol semnificativ, inclusiv a conducerii superioare și a persoanelor care conduc activitatea eventualelor sucursale.
   Articolul 6
   Guvernanța corporativă
   (1)   O cerere de înregistrare ca registru central de tranzacții conține informații referitoare la politicile interne de guvernanță corporativă ale solicitantului, precum și la procedurile și mandatul care reglementează activitatea conducerii sale superioare, inclusiv a consiliului de administrație, a membrilor neexecutivi și a comitetelor, dacă acestea au fost înființate.
   (2)   Informațiile respective includ o descriere a procesului de selecție, de numire, de evaluare a performanțelor și de eliberare din funcție a conducerii superioare și a membrilor consiliului de administrație.
   (3)   În cazul în care solicitantul aderă la un cod de guvernanță corporativă recunoscut, în cererea de înregistrare ca registru central de tranzacții trebuie să se precizeze codul respectiv și să se ofere o explicație pentru orice situație în care solicitantul se abate de la acesta.
   Articolul 7
   Controale interne
   (1)   O cerere de înregistrare ca registru central de tranzacții conține o prezentare de ansamblu a mecanismelor de control intern ale solicitantului. Aceasta include informații referitoare la funcția de conformitate, funcția de analiză, evaluarea riscurilor, mecanismele de control intern și organizarea funcției sale de audit intern.
   (2)   Prezentarea de ansamblu include informații referitoare la următoarele elemente:
   
               (a)
            
            
               politicile și procedurile de control intern ale solicitantului;
            
         
               (b)
            
            
               monitorizarea și evaluarea adecvării și a eficacității sistemelor solicitantului;
            
         
               (c)
            
            
               mecanismele solicitantului pentru controlul și protecția sistemelor de prelucrare a informațiilor;
            
         
               (d)
            
            
               organismele interne responsabile cu evaluarea constatărilor.
            
         (3)   O cerere de înregistrare ca registru central de tranzacții conține următoarele informații referitoare la funcția de audit intern a solicitantului:
   
               (a)
            
            
               o explicație a modului în care este elaborată și aplicată metodologia de audit intern, ținând cont de natura activităților, a complexității și a riscurilor solicitantului;
            
         
               (b)
            
            
               un plan de lucru pe trei ani de la data depunerii cererii.
            
         Articolul 8
   Conformitatea cu reglementările
   Cererea de înregistrare ca registru central de tranzacții conține următoarele informații referitoare la politicile și procedurile solicitantului de asigurare a conformității cu Regulamentul (UE) nr. 648/2012:
   
               (a)
            
            
               descrierea rolurilor persoanelor responsabile cu asigurarea conformității și ale oricăror altor membri ai personalului implicați în evaluarea conformității, inclusiv a modului în care va fi asigurată independența funcției de asigurare a conformității față de restul activităților;
            
         
               (b)
            
            
               politicile și procedurile interne destinate să garanteze că solicitantul, inclusiv conducerea și angajații săi, respectă toate dispozițiile Regulamentului (UE) nr. 648/2012, inclusiv o descriere a rolului consiliului de administrație și al conducerii superioare;
            
         
               (c)
            
            
               dacă există, cel mai recent raport intern pregătit de persoanele responsabile cu asigurarea conformității sau de orice alți angajați implicați în evaluarea conformității în organizația solicitantului.
            
         Articolul 9
   Conducerea superioară și consiliul de administrație
   (1)   Cererea de înregistrare ca registru central de tranzacții conține următoarele informații referitoare la fiecare membru al conducerii superioare și al consiliului de administrație:
   
               (a)
            
            
               o copie după curriculum vitae, pentru a face posibilă evaluarea adecvării experienței și a cunoștințelor pentru îndeplinirea responsabilităților în mod adecvat;
            
         
               (b)
            
            
               detalii privind orice condamnări penale în legătură cu furnizarea de servicii financiare sau de gestionare a datelor sau în legătură cu acte de fraudă sau delapidare, în special prin intermediul unui certificat oficial, dacă acesta poate fi emis în statul membru în cauză;
            
         
               (c)
            
            
               o declarație pe propria răspundere privind buna reputație în legătură cu furnizarea unui serviciu financiar sau de gestionare a datelor, în care fiecare membru al conducerii superioare și al consiliului de administrație declară dacă:
               
                           (i)
                        
                        
                           a fost condamnat pentru vreo faptă de natură penală în legătură cu furnizarea de servicii financiare sau de gestionare a datelor sau în legătură cu acte de fraudă sau de delapidare;
                        
                     
                           (ii)
                        
                        
                           a făcut obiectul unei hotărâri în defavoarea sa în vreo procedură de natură disciplinară inițiată de o autoritate de reglementare ori de organisme sau agenții guvernamentale sau face obiectul vreunei astfel de proceduri care nu a fost încă încheiată;
                        
                     
                           (iii)
                        
                        
                           a făcut obiectul unei constatări judiciare în defavoarea sa în proceduri civile în instanță în legătură cu furnizarea de servicii financiare sau de gestionare de date ori pentru gestionare improprie sau frauduloasă a unei afaceri;
                        
                     
                           (iv)
                        
                        
                           a făcut parte din consiliul de administrație sau din conducerea superioară a unei întreprinderi a cărei înregistrare sau autorizație a fost retrasă de un organism de reglementare;
                        
                     
                           (v)
                        
                        
                           i-a fost refuzat dreptul de a desfășura activități supuse unei obligații de înregistrare sau autorizare de către un organism de reglementare;
                        
                     
                           (vi)
                        
                        
                           a făcut parte din consiliul de administrație sau din conducerea superioară a unei întreprinderi care a intrat în insolvență sau lichidare în timp ce persoana în cauză avea legături cu societatea sau în termen de un an după ce a încetat legăturile cu societatea respectivă;
                        
                     
                           (vii)
                        
                        
                           a făcut parte din consiliul de administrație sau din conducerea superioară a unei întreprinderi care a făcut obiectul unei hotărâri defavorabile din partea unui organism de reglementare;
                        
                     
                           (viii)
                        
                        
                           a făcut, în alt mod, obiectul unor amenzi, suspendări, descalificări sau al oricărei alte sancțiuni în legătură cu fraude, delapidări sau cu prestarea de servicii financiare sau de gestionare de date, din partea unei administrații ori a unui organism de reglementare sau profesional;
                        
                     
                           (ix)
                        
                        
                           i s-a retras dreptul de a ocupa funcția de administrator, de a ocupa orice funcție de conducere, i s-a retras calitatea de angajat sau de ocupant al altui post din cadrul unei întreprinderi ca urmare a unor abateri profesionale sau deontologice;
                        
                     
         
               (d)
            
            
               o declarație privind orice situație potențială de conflict de interese în care s-ar putea găsi conducerea superioară și membrii consiliului de administrație în îndeplinirea sarcinilor lor și modul în care sunt gestionate acest conflicte.
            
         (2)   Orice informații primite de AEVMP în temeiul alineatului (1) se folosesc doar în scopul înregistrării și al verificării în orice moment a conformității cu condițiile de înregistrare ale entității care solicită statutul de registru central de tranzacții.
   
      SECȚIUNEA 4
   
   
      
         Personal și remunerație
      
   
   Articolul 10
   Politici și proceduri în materie de personal
   O cerere de înregistrare ca registru central de tranzacții conține următoarele politici și proceduri:
   
               (a)
            
            
               o copie după politica de remunerare a conducerii superioare, a membrilor consiliului de administrație și a personalului implicat în funcțiile de gestionare a riscurilor și de control ale solicitantului;
            
         
               (b)
            
            
               o descriere a măsurilor instituite de solicitant pentru a atenua riscul de dependență excesivă de anumiți angajați.
            
         Articolul 11
   Adecvare profesională și morală
   O cerere de înregistrare ca registru central de tranzacții conține următoarele informații referitoare la personalul solicitantului:
   
               (a)
            
            
               o listă generală cu personalul angajat, inclusiv cu rolurile acestora și calificările aferente fiecărui rol;
            
         
               (b)
            
            
               descrierea specifică a personalului din domeniul informatic angajat pentru prestarea serviciilor de registru central de tranzacții, incluzând rolurile și calificările fiecărei persoane;
            
         
               (c)
            
            
               descrierea rolurilor și a calificărilor fiecărei persoane responsabile cu auditul intern, cu controlul intern, cu asigurarea conformității, cu evaluarea riscurilor și cu analiza internă;
            
         
               (d)
            
            
               indicarea personalului dedicat și a personalului care activează în cadrul unor acorduri de externalizare;
            
         
               (e)
            
            
               detalii privind formarea și dezvoltarea pertinente pentru activitatea de registru central de tranzacții, inclusiv orice examinare sau alt tip de evaluare formală cărora trebuie să li se supună personalul în ceea ce privește desfășurarea de activități de registru central de tranzacții.
            
         
      SECȚIUNEA 5
   
   
      
         Resurse financiare pentru desfășurarea activităților de registru central de tranzacții
      
   
   Articolul 12
   Rapoarte financiare și planuri de afaceri
   (1)   O cerere de înregistrare ca registru central de tranzacții conține următoarele informații financiare și comerciale referitoare la solicitant:
   
               (a)
            
            
               un set complet de declarații financiare, pregătite conform standardelor internaționale adoptate în conformitate cu articolul 3 din Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (4);
            
         
               (b)
            
            
               dacă situațiile financiare ale solicitantului fac obiectul unui audit legal în sensul definit la articolul 2 alineatul (1) din Directiva 2006/43/CE a Parlamentului European și a Consiliului din 17 mai 2006 privind auditul legal al conturilor anuale și al conturilor consolidate (5), rapoartele financiare includ raportul de audit privind situațiile financiare anuale și consolidate;
            
         
               (c)
            
            
               dacă solicitantul face obiectul unui audit, denumirea și numărul național de înregistrare al auditorului extern;
            
         
               (d)
            
            
               un plan financiar de afaceri care să analizeze diverse scenarii comerciale pentru serviciile de registru central de tranzacții, pe o perioadă de referință de cel puțin trei ani.
            
         (2)   Dacă informațiile financiare istorice menționate la alineatul (1) nu sunt disponibile, o cerere de înregistrare ca registru central de tranzacții trebuie să conțină următoarele informații despre solicitant:
   
               (a)
            
            
               o declarație proforma care să demonstreze disponibilitatea unor resurse adecvate și situația comercială scontată la șase luni după realizarea înregistrării;
            
         
               (b)
            
            
               un raport financiar interimar, dacă situațiile financiare pentru perioada solicitată nu sunt încă disponibile;
            
         
               (c)
            
            
               o declarație privind situația financiară, cum ar fi un bilanț contabil, un cont de profit și pierdere, modificări ale capitalurilor proprii și ale fluxurilor de numerar și note cuprinzând un rezumat al politicilor contabile și alte note explicative.
            
         (3)   Cererea de înregistrare ca registru central de tranzacții conține situațiile financiare auditate ale oricărei întreprinderi-mamă pentru cele trei exerciții financiare care precedă data depunerii cererii.
   (4)   O cerere de înregistrare ca registru central de tranzacții conține, de asemenea, următoarele informații financiare referitoare la solicitant:
   
               (a)
            
            
               indicarea planurilor pentru înființarea de filiale și a amplasării acestora;
            
         
               (b)
            
            
               descrierea activităților comerciale pe care solicitantul intenționează să le desfășoare, precizând activitățile oricăror filiale sau sucursale.
            
         
      SECȚIUNEA 6
   
   
      
         Conflicte de interese
      
   
   Articolul 13
   Gestionarea conflictelor de interese
   O cerere de înregistrare ca registru central de tranzacții conține următoarele informații privind politicile și procedurile pentru gestionarea conflictelor de interese puse în aplicare de solicitant:
   
               (a)
            
            
               politici și proceduri referitoare la identificarea, gestionarea și raportarea conflictelor de interese, precum și o descriere a procesului utilizat pentru a garanta că persoanele relevante sunt la curent cu aceste politici și proceduri;
            
         
               (b)
            
            
               orice alte măsuri și mecanisme de control instituite pentru asigurarea respectării cerințelor privind gestionarea conflictelor de interese menționate la litera (a).
            
         Articolul 14
   Confidențialitate
   (1)   Cererea de înregistrare ca registru central de tranzacții conține politicile și mecanismele interne prin care să se prevină utilizarea informațiilor stocate în potențialul registru central de tranzacții:
   
               (a)
            
            
               pentru scopuri nelegitime;
            
         
               (b)
            
            
               pentru divulgarea de informații confidențiale;
            
         
               (c)
            
            
               a căror utilizare comercială nu este permisă.
            
         (2)   Cererea în cauză include o descriere a procedurilor interne prin care personalul este autorizat să utilizeze parole pentru a avea acces la date, precizând scopul, domeniul datelor la care se acordă acces și orice restricții privind utilizarea datelor.
   (3)   Solicitanții furnizează AEVMP informații privind procesele pentru ținerea unui jurnal în care să fie identificat fiecare membru al personalului care consultă datele, momentul consultării, natura datelor consultate și scopul consultării.
   Articolul 15
   Inventarierea și atenuarea conflictelor de interese
   (1)   Cererea de înregistrare ca registru central de tranzacții conține un inventar actualizat până la momentul depunerii cererii al conflictelor de interese semnificative existente în legătură cu orice servicii auxiliare sau cu alte servicii conexe prestate de solicitant, împreună cu o descriere a modului cum sunt gestionate acestea.
   (2)   Dacă solicitantul face parte dintr-un grup, inventarul include orice conflicte de interese semnificative care decurg din alte întreprinderi din cadrul grupului și modul cum sunt gestionate aceste conflicte.
   
      SECȚIUNEA 7
   
   
      
         Resurse și proceduri
      
   
   Articolul 16
   Resurse informatice și externalizare
   Cererea de înregistrare ca registru central de tranzacții conține o descriere a următoarelor elemente:
   
               (a)
            
            
               sistemele și infrastructurile destinate utilizatorilor elaborate de solicitant pentru prestarea de servicii către clienți, inclusiv o copie a oricărui manual de utilizare și a procedurilor interne;
            
         
               (b)
            
            
               politicile solicitantului în materie de investiții în resurse informatice și de reînnoire a acestor resurse;
            
         
               (c)
            
            
               acorduri de externalizare încheiate de solicitant, împreună cu metodele utilizate pentru monitorizarea nivelului funcțiilor externalizate și o copie după contractele care reglementează aceste acorduri.
            
         Articolul 17
   Servicii auxiliare
   În cazul în care un solicitant, o întreprindere din grupul său ori o întreprindere cu care solicitantul are un acord semnificativ având ca obiect serviciile de tranzacționare ori post-tranzacționare oferă sau intenționează să ofere orice servicii auxiliare, cererea sa de înregistrare ca registru central de tranzacții conține o descriere a următoarelor elemente:
   
               (a)
            
            
               serviciile auxiliare pe care le efectuează solicitantul sau grupul din care face parte și o descriere a oricărui acord care ar putea exista între registrul central de tranzacții și societățile care prestează servicii de tranzacționare, post-tranzacționare sau de altă natură, precum și copii ale acestor acorduri;
            
         
               (b)
            
            
               procedurile și politicile care vor asigura separarea operațională dintre serviciile de registru central de tranzacții ale solicitantului și alte linii de activitate, inclusiv în cazul în care o linie de activitate separată este administrată de registrul central de tranzacții, de o societate deținută de societatea-mamă a acestuia sau de o altă societate cu care acesta are un acord semnificativ în contextul lanțului de tranzacționare sau post-tranzacționare sau al liniei de activitate.
            
         
      SECȚIUNEA 8
   
   
      
         Norme în materie de acces
      
   
   Articolul 18
   Transparența normelor în materie de acces
   O cerere de înregistrare ca registru central de tranzacții conține:
   
               (a)
            
            
               politicile și procedurile de acces prin care utilizatorii consultă date dintr-un registru central de tranzacții, inclusiv orice proces la care recurg utilizatorii dacă au nevoie să rectifice sau să modifice contractele înregistrate;
            
         
               (b)
            
            
               o copie a condițiilor care stabilesc drepturile și obligațiile utilizatorului;
            
         
               (c)
            
            
               descrierea diferitelor categorii de acces aflate la dispoziția utilizatorilor, dacă există mai mult de una.
            
         
               (d)
            
            
               politicile și procedurile de acces prin care alți prestatori de servicii pot avea acces nediscriminatoriu la informațiile păstrate de un registru central de tranzacții în cazul în care contrapărțile relevante și-au dat acordul.
            
         Articolul 19
   Transparența în materie de măsuri de asigurare a conformității și de acuratețe a datelor
   O cerere de înregistrare ca registru central de tranzacții conține procedurile instituite de solicitant pentru a verifica:
   
               (a)
            
            
               respectarea cerințelor în materie de raportare de către contrapartea raportoare sau de către entitatea care transmite raportul;
            
         
               (b)
            
            
               corectitudinea informațiilor raportate;
            
         
               (c)
            
            
               dacă datele pot fi reconciliate între registre centrale de tranzacții în cazul în care contrapărțile transmit rapoarte unor registre de tranzacții diferite.
            
         Articolul 20
   Transparența în materie de politică de prețuri
   Cererea de înregistrare ca registru central de tranzacții conține o descriere a următoarelor aspecte ale solicitantului:
   
               (a)
            
            
               politica de prețuri, inclusiv orice rabaturi și risturne, precum și condițiile în care se beneficiază de aceste reduceri;
            
         
               (b)
            
            
               structura comisioanelor percepute pentru prestarea oricăror servicii auxiliare, inclusiv costul estimat al serviciilor de registru central de tranzacții și al serviciilor auxiliare, împreună cu detalii privind metodele utilizate pentru contabilizarea separată a costurilor pe care le poate suporta solicitantul la prestarea de servicii de registru central de tranzacții sau de servicii auxiliare;
            
         
               (c)
            
            
               metode utilizate pentru a pune informațiile la dispoziția clienților, în special a entităților raportoare și a clienților potențiali, inclusiv o copie a structurii de tarife și comisioane, în cazul în care serviciile de registru central de date și serviciile auxiliare trebuie degrupate.
            
         
      SECȚIUNEA 9
   
   
      
         Fiabilitatea operașională
      
   
   Articolul 21
   Riscul operațional
   O cerere de înregistrare ca registru central de tranzacții conține:
   
               (a)
            
            
               descrierea detaliată a resurselor disponibile și a procedurilor destinate să identifice și să atenueze riscul operațional și orice alte riscuri semnificative la care este expus solicitantul, inclusiv o copie după manualele și procedurile interne relevante;
            
         
               (b)
            
            
               descrierea activelor nete lichide finanțate prin capitaluri proprii pentru acoperirea unor pierderi comerciale generale potențiale pentru a putea continua prestarea de servicii în condiții normale în viitorul previzibil, precum și o evaluare a măsurii în care resursele sale financiare sunt suficiente pentru acoperirea costurilor operaționale ale unei încetiniri a activității sau ale unei reorganizări a operațiunilor și a serviciilor critice pe o perioadă de cel puțin șase luni;
            
         
               (c)
            
            
               planul de continuitate a activității al solicitantului și indicarea politicii de actualizare a acestuia. În particular, planul include:
               
                           (i)
                        
                        
                           toate procesele comerciale, procedurile de escaladare și sistemele conexe care sunt critice pentru asigurarea serviciilor registrului central de tranzacții care solicită înregistrarea, inclusiv orice servicii externalizate relevante și strategia, politica și obiectivele registrului central de tranzacții vizând garantarea continuității acestor procese;
                        
                     
                           (ii)
                        
                        
                           acordurile în vigoare cu alți furnizori de servicii de infrastructură a pieței, inclusiv cu alte registre centrale de tranzacții;
                        
                     
                           (iii)
                        
                        
                           dispozițiile pentru asigurarea unui nivel minim al serviciilor funcțiilor critice, precum și cadrul temporal în care se preconizează finalizarea restabilirii integrale a proceselor respective;
                        
                     
                           (iv)
                        
                        
                           durata maximă acceptabilă a restabilirii proceselor și sistemelor comerciale, ținând cont de termenul de raportare către registrele centrale de tranzacții prevăzut la articolul 9 din Regulamentul (UE) nr. 648/2012 și de volumul datelor pe care registrul central de tranzacții trebuie să le prelucreze în respectiva perioadă zilnică;
                        
                     
                           (v)
                        
                        
                           procedurile de gestionare a consemnării incidentelor și a revizuirilor;
                        
                     
                           (vi)
                        
                        
                           programul de testare și rezultatele oricăror teste efectuate;
                        
                     
                           (vii)
                        
                        
                           numărul sediilor tehnice și operaționale alternative disponibile, amplasarea acestora, resursele comparativ cu sediul principal și procedurile de asigurare a continuității activităților instituite pentru cazul în care este necesară utilizarea sediilor alternative;
                        
                     
                           (viii)
                        
                        
                           informații privind accesul la un sediu secundar de activitate care să permită personalului să asigure continuitatea serviciilor dacă biroul principal nu este accesibil;
                        
                     
         
               (d)
            
            
               descrierea dispozițiilor destinate să asigure activitățile de registru central de tranzacții ale solicitantului în caz de perturbare și implicarea utilizatorilor registrului central de tranzacții și a altor terți în acestea.
            
         
      SECȚIUNEA 10
   
   
      
         Ținerea evidențelor
      
   
   Articolul 22
   Politica în materie de ținere a evidențelor
   (1)   Cererea de înregistrare ca registru central de tranzacții conține informații privind primirea și administrarea datelor, inclusiv orice politici și proceduri instituite de solicitant pentru a garanta:
   
               (a)
            
            
               înregistrarea la timp și cu exactitate a informațiilor raportate;
            
         
               (b)
            
            
               păstrarea datelor atât într-un mediu online, cât și într-unul offline;
            
         
               (c)
            
            
               faptul că datele sunt copiate în mod adecvat în scopul asigurării continuității activității.
            
         (2)   Cererea de înregistrare ca registru central de tranzacții conține o descriere a sistemelor, a politicilor și a procedurilor de ținere a evidențelor utilizate pentru a garanta că informațiile sunt modificate în mod adecvat și că pozițiile sunt calculate corect în conformitate cu cerințele legislative și de reglementare relevante.
   
      SECȚIUNEA 11
   
   
      
         Disponibilitatea datelor
      
   
   Articolul 23
   Mecanismele de asigurare a disponibilității datelor
   Cererea de înregistrare ca registru central de tranzacții conține o descriere a resurselor, a metodelor și a canalelor pe care le va utiliza solicitantul pentru a facilita accesul la informații în conformitate cu articolul 81 alineatele (1), (3) și (5) din Regulamentul (UE) nr. 648/2012 privind transparența și disponibilitatea datelor, împreună cu următoarele elemente:
   
               (a)
            
            
               descrierea resurselor, a metodelor și a canalelor pe care le va utiliza registrul central de tranzacții pentru a facilita accesul publicului la datele pe care le conține, în conformitate cu articolul 81 alineatul (1) din Regulamentul (UE) nr. 648/2012, precum și frecvența actualizărilor, împreună cu o copie după manualele și politicile interne specifice;
            
         
               (b)
            
            
               descrierea resurselor, a metodelor și a structurilor pe care le va utiliza registrul central de tranzacții pentru a facilita accesul autorităților relevante la informațiile sale, în conformitate cu articolul 81 alineatul (3) din Regulamentul (UE) nr. 648/2012, frecvența actualizărilor, precum și controalele și verificările pe care le poate institui pentru procesul de filtrare a accesului, împreună cu o copie după manualele și procedurile interne specifice;
            
         
               (c)
            
            
               descrierea resurselor, a metodelor și a canalelor pe care le va utiliza registrul central de tranzacții pentru a facilita accesul la informațiile sale al contrapărților la contracte, în conformitate cu articolul 80 alineatul (5) din Regulamentul (UE) nr. 648/2012, precum și frecvența actualizărilor, împreună cu o copie după manualele și politicile interne specifice.
            
         Articolul 24
   Verificarea caracterului exact și complet al cererii
   (1)   Orice informație transmisă AEVMP în cursul procedurii de înregistrare trebuie să fie însoțită de o scrisoare semnată de un membru al consiliului de administrație al registrului central de tranzacții și al conducerii superioare care să ateste că, conform datelor de care dispun, informațiile transmise sunt exacte și complete la data transmiterii lor.
   (2)   Informațiile sunt însoțite, dacă este cazul, de documentația corporativă legală relevantă prin care se certifică exactitatea datelor.
   Articolul 25
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 decembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  Aviz nepublicat încă în Jurnalul Oficial.
   
      (2)  JO L 201, 27.7.2012, p. 1.
   
      (3)  JO L 331, 15.12.2010, p. 84.
   
      (4)  JO L 243, 11.9.2002, p. 1.
   
      (5)  JO L 157, 9.6.2006, p. 87.